4 फैक्टर्स में जानें भारत-ऑस्ट्रेलिया या किसी और देश को क्यों नहीं मिली मेजबानी
वर्ल्ड टेस्ट चैंपियनशिप का फाइनल मुकाबला 2 दिन बाद भारत और ऑस्ट्रेलिया के बीच खेला जाएगा। मैच इंग्लैंड में लंदन के द ओवल मैदान पर खेला जाएगा। WTC चैंपियनशिप का पहला फाइनल भी इंग्लैंड में ही हुआ था और 2025 में होने वाला फाइनल भी
वर्ल्ड टेस्ट चैंपियनशिप (WTC) का फाइनल मुकाबला 2 दिन बाद भारत और ऑस्ट्रेलिया के बीच खेला जाएगा। मैच इंग्लैंड में लंदन के द ओवल मैदान पर होगा। WTC का पहला फाइनल भी इंग्लैंड में ही हुआ था और 2025 का फाइनल भी इंग्लैंड में ही होगा। 2021 में साउथैम्पटन के मैदान पर भारत और न्यूजीलैंड चैम्पियनशिप के लिए भिड़े थे। वहीं 2025 में लंदन के ही लॉर्ड्स मैदान पर चैम्पियनशिप का तीसरा फाइनल खेला जाएगा।
ऐसे में सवाल उठता है कि आखिर इंटरनेशनल क्रिकेट काउंसिल (ICC) इंग्लैंड में ही हर बार क्यों WTC फाइनल का आयोजन करा रहा है। इस सवाल का जवाब हम 4 फैक्टर्स की मदद से जानेंगे और समझेंगे कि भारत, ऑस्ट्रेलिया या किसी तीसरे देश को चैम्पियनशिप की मेजबानी क्यों नहीं दी गई।
पहला फैक्टर: इंडियन ऑडियंस के लिए बेस्ट टाइमिंग
क्रिकेट का सबसे बड़ा मार्केट भारत है। भारत में सबसे ज्यादा क्रिकेट दर्शक हैं। इस वजह से कमाई भी सबसे ज्यादा भारत से होती है। पिछले दिनों जारी हुए ICC के रेवेन्यू मॉडल में भी भारत को अगले 4 सालों तक ICC की कमाई का 38.5% हिस्सा शेयर किया जाएगा। बाकी किसी भी देश को कमाई का 7% हिस्सा भी नहीं मिलेगा।
भारत को इतनी ज्यादा हिस्सेदारी देने के पीछे कारण भारत की ऑडियंस और BCCI की मदद से होने वाली ICC की कमाई है। ICC की सबसे ज्यादा कमाई BCCI की मदद से होती है। ऐसे में ICC ज्यादातर टूर्नामेंट्स की टाइमिंग भारत की ऑडियंस को देखते हुए ही रखता है।
इंग्लैंड में 7 से 11 जून के बीच जो WTC फाइनल खेला जाएगा, उसमें दिन का खेल भारतीय समयानुसार दोपहर 3:30 बजे शुरू होने के बाद रात 11:00 बजे तक चलेगा। जो भारत में क्रिकेट देखने वाली ऑडियंस के लिए प्राइम टाइम की तरह है। टीम इंडिया अगर WTC के फाइनल में नहीं पहुंचे तो भी ICC इवेंट्स को देखने वाले ज्यादातर दर्शक भारतीय ही होते हैं।
दूसरा फैक्टर: इस विंडो में इंग्लैंड में ही खेल संभव
इंग्लैंड के अलावा एशियाई देश और साउथ अफ्रीका में ही भारतीय दर्शकों की टाइमिंग के हिसाब से टेस्ट मैच होते हैं। लेकिन इन सभी देशों में जून के दौरान क्रिकेट नहीं खेला जाता और ICC हर इवेंट के लिए एक विंडो पहले से तय रखता है। वर्ल्ड क्रिकेट के बिजी शेड्यूल और दुनियाभर में हो रही फ्रेंचाइजी क्रिकेट को देखते हुए ICC ने WTC फाइनल का विंडो जून महीने को रखा। यानी 2021 से 2025 तक इसी महीने में टेस्ट चैम्पियनशिप का फाइनल होना तय है।
इंग्लैंड के साथ श्रीलंका और वेस्टइंडीज में भी जून के दौरान क्रिकेट पॉसिबल है। श्रीलंका में इस दौरान मैच तो होते हैं, लेकिन कई बार उनमें बारिश के कारण दिक्कतें होती हैं। वहीं वेस्टइंडीज में डे-टेस्ट मैच शाम 7:30 बजे शुरू होते हैं। ऐसे में दिन का खेल खत्म होते-होते रात के 3:00 बज जाते हैं, जो इंडियन ऑडियंस के साथ ही ऑस्ट्रेलिया, एशिया और बाकी टेस्ट प्लेइंग नेशंस के लिए भी सूटेबल नहीं है।
जून के दौरान भारत, ऑस्ट्रेलिया और साउथ अफ्रीका जैसे देशों में क्रिकेट नहीं होने की सबसे बड़ी वजह यहां का मौसम भी है। भारत में इस दौरान बारिश शुरू हो जाती है, साउथ अफ्रीका में इस दौरान बारिश खत्म हो रही होती है। वहीं ऑस्ट्रेलिया में इस दौरान बहुत ज्यादा ठंड पड़ती है, जिसमें क्रिकेट पॉसिबल नहीं होता। इसी कारण ऑस्ट्रेलिया समेत बाकी देश इस दौरान उन देशों का दौरा करते जहां जून, जुलाई और अगस्त में क्रिकेट पॉसिबल हो पाता है।
WTC खत्म होने के बाद ऑस्ट्रेलिया 16 जून से इंग्लैंड में ही एशेज सीरीज खेलेगा, वहीं टीम इंडिया जुलाई में वेस्टइंडीज का दौरा करेगी। साउथ अफ्रीका टीम इस दौरान कोई इंटरनेशनल क्रिकेट नहीं खेल रही है।
तीसरा फैक्टर: इंटरनेशनल टूरिस्ट्स का हॉट स्पॉट
इंग्लैंड में मई से सितंबर तक गर्मियों का मौसम रहता है। वैसे तो इंग्लैंड में पूरे साल ठंड रहती है और कभी भी बारिश आ सकती है, लेकिन मई से अगस्त तक यहां गर्मियों का सीजन रहता है। इस दौरान यहां बहुत ज्यादा पर्यटक घूमने के लिए पहुंचते हैं। विजिट ब्रिटेन वेबसाइट के अनुसार, पिछले साल इंग्लैंड में जून-जुलाई के दौरान करीब 38 लाख से भी ज्यादा टूरिस्ट पहुंचे थे। जो पूरे साल में सबसे ज्यादा है।
विजिटर्स तो गर्मियों में इंग्लैंड आते ही हैं, इस दौरान यहां इंग्लैंड के तीनों फॉर्मेट के घरेलू टूर्नामेंट (काउंटी चैम्पियनशिप, टी-20 ब्लास्ट और वनडे-कप) भी होते हैं। जुलाई के शुरुआती सप्ताह तक घरेलू टूर्नामेंट खत्म होने के बाद जुलाई अंत से अगस्त तक इंग्लैंड का फ्रेंचाइजी क्रिकेट टूर्नामेंट 'द हंड्रेंड' होता है। इस दौरान यहां इंटरनेशनल क्रिकेट जारी रहता है। मई से सितंबर तक इंग्लैंड में बारिश भी बहुत कम ही मौकों पर मुश्किलें पैदा करती हैं।
चौथा फैक्टर: इंग्लैंड में सभी टीमों का फैनबेस मौजूद
इंग्लैंड उन चुनिंदा देशों में से एक है, जिसने इतिहास में पूरी दुनिया पर राज किया। यही वजह है कि अब जब सभी देश आजाद हो चुके हैं, तब भी इंग्लैंड की आबादी के 5.60 करोड़ लोगों में 9% लोग (करीब 60 लाख) दूसरे देशों के ही हैं। इनमें भी करीब 18.65 लाख (3.1%) भारतीय हैं, यानी इंग्लैंड के किसी भी मैदान पर भारत का मैच हो, टीम इंडिया को सपोर्ट करने के लिए फैंस की कमी कभी भी नहीं रहेगी।
ये तो हुई इंग्लैंड देश की बात, लेकिन लंदन में कितने भारतीय हैं, जहां WTC का फाइनल होगा? लंदन की आबादी करीब 90 लाख है, यहां भी 7% से ज्यादा (करीब 6.56 लाख) लोग भारतीय ही हैं। पूरे इंग्लैंड में 9% के मुकाबले लंदन में सबसे ज्यादा 37% (करीब 33.5 लाख) माइग्रेंट्स रहते हैं। भारतीयों के अलावा यहां करीब 54 हजार ऑस्ट्रेलियन भी हैं। ऐसे में फाइनल के दौरान द ओवल स्टेडियम की 27,500 में से एक भी सीट खाली रहने की उम्मीद बहुत कम है।
इंग्लैंड को सबसे ज्यादा ICC इवेंट्स मिले 
WTC फाइनल के लिए तो ICC ने फिलहाल जून का स्लॉट फिक्स कर रखा है। लेकिन बाकी देशों के मुकाबले इंग्लैंड को ही ICC ने पुरुष इवेंट्स की सबसे ज्यादा मेजबानी दी है। ICC के पहले इवेंट वनडे वर्ल्ड कप के शुरुआती 3 एडिशन (1975, 1979 और 1983) भी इंग्लैंड ने ही होस्ट किए।
शुरुआत में ऐसा करने की वजह ये थी कि इसी देश में सबसे ज्यादा क्रिकेट खेला जाता था और इंग्लैंड में क्रिकेट ग्राउंड का स्ट्रक्चर उस वक्त तक बाकी देशों के मुकाबले कहीं ज्यादा एडवांस था। लेकिन 1987 के दौरान भारत और पाकिस्तान को वर्ल्ड कप की मेजबानी मिलने के बाद बाकी देशों को भी ICC इवेंट्स के होस्टिंग राइट्स मिलने लगे।
ICC सीनियर मेंस टूर्नामेंट की बात करें तो चैंपियंस ट्रॉफी, टी-20 वर्ल्ड कप, वनडे वर्ल्ड कप और वर्ल्ड टेस्ट चैम्पियनशिप फाइनल की मेजबानी सबसे ज्यादा 11 बार इंग्लैंड को मिली है। वहीं 6 इवेंट्स की होस्टिंग के साथ भारत दूसरे नंबर पर है। श्रीलंका ने 4 ICC इवेंट्स होस्ट किए हैं। वहीं इन तीनों के अलावा किसी भी देश ने 3 से ज्यादा इवेंट्स होस्ट नहीं किए।
WTC की ये खबरें भी पढ़ें...
सभी ICC टूर्नामेंट जीतने वाला पहला देश बनेगा WTC चैंपियन​​​​​​​
भारत और ऑस्ट्रेलिया के बीच 7 जून से शुरू हो रहे वर्ल्ड टेस्ट चैंपियनशिप (WTC) के फाइनल को जीतने वाली टीम इतिहास रच देगी। टीम WTC जीतने के साथ ही ICC के सभी मेंस टूर्नामेंट जीतने वाली पहली टीम बन जाएगी। दोनों ही टीमों ने ICC के अंडर-19, टी-20 और वनडे वर्ल्ड कप समेत चैंपियंस ट्रॉफी भी जीती है। दोनों ही देशों के पास ICC की सबसे ज्यादा 11-11 ट्रॉफी भी हैं। पूरी स्टोरी पढ़ने के लिए यहां क्लिक करें...
WTC फाइनल के चौथे दिन हो सकती है बारिश
वर्ल्ड टेस्ट चैम्पियनशिप (WTC) के फाइनल मुकाबले पर इस बार भी बारिश का खतरा मंडरा रहा है। यह मुकाबला लंदन के केनिंगटन ओवल मैदान पर खेला जाएगा। मौसम वेबसाइट एक्यूवेदर ने 7 से 11 जून तक भारत और ऑस्ट्रेलिया के बीच होने जा रहे इस महामुकाबले के चौथे दिन यानी कि 10 जून को लंदन में बारिश की 60% आशंका जताई गई है। हालांकि, 12 जून फाइनल का रिजर्व डे है, यानी कि बारिश होने की स्थिति में एक दिन का खेल 12 जून को हो सकता है। पूरी स्टोरी पढ़ने के लिए यहां क्लिक करें...
